Grafiker og fotograf Ulric Collette ville finne ut av hvor like famiiliemedlemmer egentlig er. Den kanadiske kunstneren fotograferte familiemedlemmer og koblet deretter bildene sammen for å vise familielikhet på en helt ny måte.

Se i Nett-TV: David Hockney - det store bildet

Splitt og hersk

I bildeserien «genetic portraits» har kunstneren splittet ansiktene til nære slektninger, og deretter satt de to halvdelene sammen til et nytt portrett.

– Jeg kom på ideen som en tilfeldighet mens jeg drev med et annet prosjekt der formålet var å bli flinkere på lysbruk og fotografering. De første bildene tok jeg av meg selv og sønnen min. Deretter prøvde jeg å gjøre ham eldre med Photoshop, for så å koble de to bildene sammen, forteller Collette til nettstedet My Modern Met.

Flere planer til serien

Portrettserien fikk mye oppmerksomhet etter at den først ble vist på My Modern Met. Kunstneren sier i et intervju med nettstedet at han har fått mange spennende tilbud i kjølvannet av suksessen.

All oppmerksomheten har ført til at han har mange planer for videreføringen av «generic portraits».

– Prosjektet fortsetter å leve og jeg tror ikke at det noensinne vil ta slutt. Jeg ser mange mulige variasjoner og et stort potensial i genetikk, så jeg jobber allerede på flere varianter jeg har tenkt på å bruke i serien.

Fotografen har selv deltatt på flere av bildene og portretteres med sin ett år eldre bror og sin syv år gamle sønn.